કૉંગ્રેસ આ વખતે કઈંક જુદા જ સ્વરૃપમાં જોવા મળી રહી છે, નેતાઓ મંદિરોમાં ફરી રહ્યા છે તેવા એક સવાલનાં જવાબમાં ભરતસિંહ એવું કહે છે કે, માર્ચ ર૦૧પમાં જયારે મેં પ્રદેશ કૉંગ્રેસ પ્રમુખનો કાર્યભાર સંભાળ્યો ત્યારે કૉંગ્રેસની હાલત નબળી હતી. કૉંગ્રેસની ઈમેજ દલિત – મુસ્લિમની પાર્ટી છે તેવી હતી. ખરા અર્થમાં કૉંગ્રેસ એ સર્વધર્મમાં માનનારી પાર્ટી છે. અમે ધીરે ધીરે કૉંગ્રેસની છબી બદલવાનો પ્રયાસ કર્યો. મધ્યમવર્ગનો અવાજ બનીને પક્ષે મધ્યમવર્ગમાં સ્થાન મેળવ્યુ. સંગઠન નાનું હતું તેનાં સ્થાને વધુને વધુ લોકોને સમાવીને વિસ્તાર્યુ. નિરીક્ષકોને ત્રણ સ્તરીય પ્રદેશ, જિલ્લા અને પાલિકા સ્તરે નિમણૂકો આપી. આમ કૉંગ્રેસની એક નવી છબી બનાવવાનો અમે પ્રયાસ કર્યો. તેનો અમને જિલ્લા અને તાલુકા સ્તરે જે ચૂંટણીઓ થઈ તેમાં લાભ મળ્યો. ર૩ જિલ્લા પંચાયતોમાં કૉંગ્રેસનું શાસન આવ્યું હતું.